จับตาคนไทยแห่ฝากเงินลาว
แบงก์ชาติจับตาคนไทยแห่ขนเงินไปฝากธนาคารใน สปป.ลาว หวังดอกเบี้ยสูงโด่ง
5 มิ.ย. 2558

แบงก์ชาติจับตาคนไทยแห่ขนเงินไปฝากธนาคารใน สปป.ลาว หวังดอกเบี้ยสูงโด่ง
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า ธปท.จะติดตามข้อมูลรายละเอียดข้อเท็จจริง กรณีที่มีข่าวว่ามีคนไทยนิยมนำเงินไปฝากที่ธนาคารใน สปป.ลาว เพื่อหวังผลตอบแทนดอกเบี้ยที่สูงกว่าไทย ในช่วงที่ไทยมีอัตราดอกเบี้ยต่ำหรือไม่ แต่ขณะนี้ยังไม่มีข้อมูลดังกล่าว
อย่างไรก็ตาม โดยหลักปฏิบัติการนำเงินไปฝากหรือลงทุนที่ สปป.ลาว ต้องผ่านบริษัทหลักทรัพย์ที่เป็นตัวกลางเพื่อช่วยกรองเครดิตเรตติ้งของธนาคารที่จะไปฝากเงิน แต่หากไม่ผ่านคนกลาง คงเพราะมีการลงทุนหรือมีบัญชีเงินฝากในธนาคารของ สปป.ลาวอยู่แล้ว 
“ผู้ตัดสินใจนำเงินไปฝากต้องคิดให้รอบคอบ เพราะดอกเบี้ยเป็นตัวสะท้อนความเสี่ยง” นางจันทวรรณ กล่าว
ทั้งนี้ นักลงทุนมักถือเงินสดออกไปต่างประเทศ เพื่อสะดวกในการทำการค้า การลงทุน ที่จำเป็นต้องใช้เป็นทุนหมุนเวียน จึงไม่มีการโอนผ่านระบบธนาคาร ธปท.จึงไม่มีฐานข้อมูลยอดเงินที่โอนไป สสป.ลาว แต่หากดูยอดคงค้างเงินลงทุนโดยตรงของไทยใน สปป.ลาว ณ สิ้นปี 2557 พบว่าอยู่ที่ 1,544 ล้านเหรียญสหรัฐ หรือประมาณ 5.2 หมื่นล้านบาท
ด้านสถานเอกอัครราชทูต ณ เวียงจันทน์ ได้แจ้งกฎระเบียบการเปิดบัญชีเงินฝากกับธนาคารใน สปป.ลาว เมื่อวันที่ 4 มิ.ย.ที่ผ่านมา โดยมีสาระสำคัญ คือ 1.ผู้ที่จะฝากเงินใน สปป.ลาว ได้ต้องพำนักหรือมีใบอนุญาตทำงาน 2.หากเกิดปัญหากับธนาคารผู้รับฝากใน สสป.ลาว กฎหมายให้คุ้มครองเงินฝากในวงเงิน 15 ล้านกีบ หรือประมาณ 6 หมื่นบาท/คนเท่านั้น และ 3.สามารถนำเงินติดตัวผ่านแดนได้คนละไม่เกิน 5 แสนบาท หากเกินต้องสำแดงต่อเจ้าหน้าที่กรมศุลกากร 
ทั้งนี้ การชี้แจงดังกล่าวเกิดขึ้นหลังมีข่าวว่าคนไทยจำนวนมากเดินทางไปเปิดบัญชีเงินฝากกับธนาคารใน สปป.ลาว โดยหวังจะได้อัตราดอกเบี้ยสูงกว่าในไทย โดยมีบุคคลบางกลุ่มไปชักชวนและอำนวยความสะดวกในการเดินทาง ทำให้คนไทยที่ส่วนใหญ่เป็นวัยเกษียณตามจังหวัดชายแดนไทย นำเงินก้อนที่เก็บสะสมไว้ไปฝากประจำตามคำชักชวน บวกกับในโซเชียลมีเดียมีการชักชวนให้คนไทยนำเงินไปฝากที่ธนาคารใน สปป.ลาวจำนวนมาก
สำหรับดอกเบี้ยเงินฝากใน สปป.ลาว ฝากออมทรัพย์เงินกีบได้ดอกเบี้ย 3.5% ส่วนเงินฝากและเงินเหรียญสหรัฐ 1% ส่วนฝากประจำรับดอกเบี้ยรายเดือน เงินกีบดอกเบี้ย 9.5% เงินบาท 4% เงินเหรียญสหรัฐ 5% ฝากประจำรับดอกเบี้ยรายปี เงินกีบได้ 11% เงินบาท 5% และเงินเหรียญสหรัฐ 6.5% เทียบกับดอกเบี้ยออมทรัพย์ของธนาคารไทยเฉลี่ยอยู่ที่ 0.125-2.5% และฝากประจำ 1 ปี เฉลี่ยอยู่ที่ 0.8-2.4% เท่านั้น